
    The Book of the Duchess




    

      I have gret wonder, be this lyght,




      How that I lyve, for day ne nyght




      I may nat slepe wel nygh noght;




      I have so many an ydel thoght




      




      5




      Purely for defaute of slep




      That, by my trouthe, I take no kep




      Of nothing, how hyt cometh or gooth,




      Ne me nys nothyng leef nor looth.




      Al is ylyche good to me —




      10




      Joye or sorowe, wherso hyt be —




      For I have felynge in nothyng,




      But as yt were a mased thyng,




      Alway in poynt to falle a-doun;




      For sorwful ymagynacioun




      15




      Ys alway hooly in my mynde.




      And wel ye woot, agaynes kynde




      Hyt were to lyven in thys wyse,




      For nature wolde nat suffyse




      To noon erthly creature




      20




      Nat longe tyme to endure




      Withoute slep and be in sorwe.




      And I ne may, ne nyght ne morwe,




      Slepe; and [thus] melancolye




      And drede I have for to dye.




      25




      Defaute of slep and hevynesse




      Hath sleyn my spirit of quyknesse




      That I have lost al lustyhede.




      Suche fantasies ben in myn hede




      So I not what is best to doo.




      30




      But men myght axe me why soo




      I may not slepe and what me is.




      But natheles, who aske this




      Leseth his asking trewely.




      Myselven can not telle why




      35




      The sothe; but trewly, as I gesse,




      I holde hit be a sicknesse




      That I have suffred this eight yeer;




      And yet my boote is never the ner,




      For there is phisicien but oon




      30




      That may me hele; but that is don.




      Passe we over untill eft;




      That wil not be mot nede be left;




      Our first mater is good to kepe.




      So whan I saw I might not slepe




      35




      Til now late this other night,




      Upon my bed I sat upright




      And bad oon reche me a book,




      A romaunce, and he it me tok




      To rede and drive the night away;




      50




      For me thoughte it better play




      Then playe either at ches or tables.




      And in this bok were written fables




      That clerkes had in olde tyme,




      And other poetes, put in rime




      55




      To rede and for to be in minde,




      While men loved the lawe of kinde.




      This bok ne spak but of such thinges,




      Of quenes lives, and of kinges,




      And many other thinges smale.




      60




      Amonge al this I fond a tale




      That me thoughte a wonder thing.




      This was the tale: There was a king




      That highte Seys, and had a wif,




      The beste that mighte bere lyf,




      65




      And this quene highte Alcyone.




      So it befil thereafter soone




      This king wol wenden over see.




      To tellen shortly, whan that he




      Was in the see thus in this wise,




      70




      Such a tempest gan to rise




      That brak her mast and made it falle,




      And clefte her ship, and dreinte hem alle,




      That never was founde, as it telles,




      Bord ne man, ne nothing elles.




      75




      Right thus this king Seys loste his lif.




      Now for to speke of Alcyone, his wif:




      This lady, that was left at hom,




      Hath wonder that the king ne com




      Hom, for it was a longe terme.




      80




      Anon her herte began to [erme];




      And for that her thoughte evermo




      It was not wele [he dwelte] so,




      She longed so after the king




      That certes it were a pitous thing




      85




      To telle her hertely sorowful lif




      That she had, this noble wif,




      For him, alas, she loved alderbest.




      Anon she sent bothe eest and west




      To seke him, but they founde nought.




      90




      “Alas!” quod she, “that I was wrought!




      And wher my lord, my love, be deed?




      Certes, I nil never ete breed,




      I make avow to my god here,




      But I mowe of my lord here!”




      95




      Such sorowe this lady to her tok




      That trewly I, that made this book,




      Had such pittee and such rowthe




      To rede hir sorwe that, by my trowthe,




      I ferde the worse al the morwe




      100




      Aftir to thenken on hir sorwe.




      So whan this lady koude here noo word




      That no man myghte fynde hir lord,




      Ful ofte she swouned, and sayed “Alas!”




      For sorwe ful nygh wood she was,




      105




      Ne she koude no reed but oon;




      But doun on knees she sat anoon




      And wepte that pittee was to here.




      “A, mercy, swete lady dere!”




      Quod she to Juno, hir goddesse,




      110




      “Helpe me out of thys distresse,




      And yeve me grace my lord to se




      Soone or wite wher-so he be,




      Or how he fareth, or in what wise,




      And I shal make yow sacrifise,




      115




      And hooly youres become I shal




      With good wille, body, herte, and al;




      And but thow wolt this, lady swete,




      Send me grace to slepe and mete




      In my slep som certeyn sweven




      120




      Wherthourgh that I may knowen even




      Whether my lord be quyk or ded.”




      With that word she heng doun the hed




      And fel a-swowne as cold as ston.




      Hyr women kaught hir up anoon




      125




      And broghten hir in bed al naked,




      And she, forweped and forwaked,




      Was wery; and thus the dede slep




      Fil on hir or she tooke kep,




      Throgh Juno, that had herd hir bone,




      130




      That made hir to slepe sone.




      For as she prayede, ryght so was don




      In dede; for Juno ryght anon




      Called thus hir messager




      To doo hir erande, and he com ner.




      135




      Whan he was come, she bad hym thus:




      “Go bet,” quod Juno, “to Morpheus —




      Thou knowest hym wel, the god of slep.




      Now understond wel and tak kep!




      Sey thus on my half: that he




      140




      Go faste into the Grete Se,




      And byd hym that, on alle thyng,




      He take up Seys body the kyng,




      That lyeth ful pale and nothyng rody.




      Bid hym crepe into the body




      145




      And doo hit goon to Alcione




      The quene, ther she lyeth allone,




      And shewe hir shortly, hit ys no nay,




      How hit was dreynt thys other day;




      And do the body speke ryght soo,




      150




      Ryght as hyt was woned to doo




      The whiles that hit was alyve.




      Goo now faste, and hye the blyve!”




      This messager tok leve and wente




      Upon hys wey, and never ne stente




      155




      Til he com to the derke valeye




      That stant betwixe roches tweye




      Ther never yet grew corn ne gras,




      Ne tre, ne noght that ought was,




      Beste, ne man, ne noght elles,




      160




      Save ther were a fewe welles




      Came rennynge fro the clyves adoun,




      That made a dedly slepynge soun,




      And ronnen doun ryght by a cave




      That was under a rokke ygrave




      165




      Amydde the valey, wonder depe.




      There these goddes lay and slepe,




      Morpheus and Eclympasteyr,




      That was the god of slepes heyr,




      That slep and dide noon other werk.




      170




      This cave was also as derk




      As helle-pit overal aboute.




      They had good leyser for to route,




      To envye who myghte slepe best.




      Somme henge her chyn upon hir brest




      175




      And slept upryght, hir hed yhed,




      And somme lay naked in her bed




      And slepe whiles the dayes laste.




      This messager com fleynge faste




      And cried, “O, how! Awake anoon!”




      180




      Hit was for noght; there herde hym non.




      “Awake!” quod he, “whoo ys lyth there?”




      And blew his horn ryght in here eere,




      And cried “Awaketh!” wonder hye.




      This god of slep with hys oon ye




      185




      Cast up, and axed, “Who clepeth ther?”




      “Hyt am I,” quod this messager.




      “Juno bad thow shuldest goon” —




      And tolde hym what he shulde doon




      (As I have told yow here-to-fore;




      190




      Hyt ys no nede reherse hyt more)




      And went hys wey whan he had sayd.




      Anoon this god of slep abrayd




      Out of hys slep, and gan to goon,




      And dyde as he had bede hym doon:




      195




      Took up the dreynte body sone




      And bar hyt forth to Alcione,




      Hys wif the quene, ther as she lay




      Ryght even a quarter before day,




      And stood ryght at hyr beddes fet,




      200




      And called hir ryght as she het




      By name, and sayde, “My swete wyf,




      Awake! Let be your sorwful lyf,




      For in your sorwe there lyth no red;




      For, certes, swete, I am but ded.




      205




      Ye shul me never on lyve yse.




      But, goode swete herte, that ye




      Bury my body, for such a tyde




      Ye mowe hyt fynde the see besyde;




      And farewel, swete, my worldes blysse!




      210




      I praye God youre sorwe lysse.




      To lytel while oure blysse lasteth!”




      With that hir eyen up she casteth




      And saw noght. “Allas!” quod she for sorwe,




      And deyede within the thridde morwe.




      215




      But what she sayede more in that swow




      I may not telle yow as now;




      Hyt were to longe for to dwelle.




      My first matere I wil yow telle,




      Wherfore I have told this thyng




      220




      Of Alcione and Seys the kyng,




      For thus moche dar I saye wel:




      I had be dolven everydel




      And ded, ryght thurgh defaute of slep,




      Yif I ne had red and take kep




      225




      Of this tale next before.




      And I wol telle yow wherfore:




      For I ne myghte, for bote ne bale,




      Slepe or I had red thys tale




      Of this dreynte Seys the kyng




      230




      And of the goddes of slepyng.




      Whan I had red thys tale wel




      And overloked hyt everydel,




      Me thoghte wonder yf hit were so,




      For I had never herd speke or tho




      235




      Of noo goddes that koude make




      Men to slepe, ne for to wake,




      For I ne knew never god but oon.




      And in my game I sayde anoon




      (And yet me lyst ryght evel to pleye)




      240




      Rather then that y shulde deye




      Thorgh defaute of slepynge thus,




      I wolde yive thilke Morpheus,




      Or hys goddesse, dame Juno,




      Or som wight elles, I ne roghte who —




      245




      “To make me slepe and have som reste




      I wil yive hym the alderbeste




      Yifte that ever he abod hys lyve.




      And here on warde, ryght now as blyve,




      Yif he wol make me slepe a lyte,




      250




      Of down of pure dowves white




      I wil yive hym a fether-bed,




      Rayed with gold and ryght wel cled




      In fyn blak satyn doutremer,




      And many a pilowe, and every ber




      255




      Of cloth of Reynes, to slepe softe —




      Hym thar not nede to turnen ofte —




      And I wol yive hym al that falles




      To a chambre, and al hys halles




      I wol do peynte with pure gold




      260




      And tapite hem ful many fold




      Of oo sute; this shal he have




      (Yf I wiste where were hys cave),




      Yf he kan make me slepe sone,




      As did the goddesse quene Alcione.




      265




      And thus this ylke god, Morpheus,




      May wynne of me moo fees thus




      Than ever he wan; and to Juno,




      That ys hys goddesse, I shal soo do,




      I trow, that she shal holde hir payd.”




      270




      I hadde unneth that word ysayd




      Ryght thus as I have told hyt yow,




      That sodeynly, I nyste how,




      Such a lust anoon me took




      To slepe that ryght upon my book




      275




      Y fil aslepe, and therwith even




      Me mette so ynly swete a sweven,




      So wonderful that never yit




      Y trowe no man had the wyt




      To konne wel my sweven rede;




      280




      No, not Joseph, withoute drede,




      Of Egipte, he that redde so




      The kynges metynge Pharao,




      No more than koude the lest of us;




      Ne nat skarsly Macrobeus




      285




      (He that wrot al th’ avysyoun




      That he mette, kyng Scipioun,




      The noble man, the Affrikan —




      Suche marvayles fortuned than),




      I trowe, arede my dremes even.




      290




      Loo, thus hyt was; thys was my sweven.




      Me thoghte thus: that hyt was May,




      And in the dawenynge I lay




      (Me mette thus) in my bed al naked




      And loked forth, for I was waked




      295




      With smale foules a gret hep




      That had affrayed me out of my slep




      Thorgh noyse and swetnesse of her song.




      And, as me mette, they sate among




      Upon my chambre roof wythoute,




      300




      Upon the tyles, overal aboute,




      And songe, everych in hys wyse,




      The moste solempne servise




      By noote that ever man, y trowe,




      Had herd, for som of hem song lowe,




      305




      Som high, and al of oon acord.




      To telle shortly, att oo word,




      Was never herd so swete a steven




      But hyt had be a thyng of heven —




      So mery a soun, so swete entewnes,




      310




      That certes, for the toun of Tewnes




      I nolde but I had herd hem synge;




      For al my chambre gan to rynge




      Thurgh syngynge of her armonye;




      For instrument nor melodye




      315




      Was nowhere herd yet half so swete,




      Nor of acord half so mete;




      For ther was noon of hem that feyned




      To synge, for ech of hem hym peyned




      To fynde out mery crafty notes.




      320




      They ne spared not her throtes.




      And sooth to seyn, my chambre was




      Ful wel depeynted, and with glas




      Were al the wyndowes wel yglased




      Ful clere, and nat an hoole ycrased,




      325




      That to beholde hyt was gret joye.




      For hooly al the story of Troye




      Was in the glasynge ywroght thus,




      Of Ector and of kyng Priamus,




      Of Achilles and of kyng Lamedon,




      330




      And eke of Medea and of Jason,




      Of Paris, Eleyne, and of Lavyne.




      And alle the walles with colours fyne




      Were peynted, bothe text and glose,




      [Of] al the Romaunce of the Rose.




      335




      My wyndowes were shette echon,




      And throgh the glas the sonne shon




      Upon my bed with bryghte bemes,




      With many glade gilde stremes;




      And eke the welken was so fair —




      340




      Blew, bryght, clere was the ayr,




      And ful attempre for sothe hyt was;




      For nother to cold nor hoot yt nas,




      Ne in al the welken was a clowde.




      And as I lay thus, wonder lowde




      345




      Me thoght I herde an hunte blowe




      T’ assay hys horn and for to knowe




      Whether hyt were clere or hors of soun.




      And I herde goynge bothe up and doun




      Men, hors, houndes, and other thyng;




      350




      And al men speken of huntyng,




      How they wolde slee the hert with strengthe,




      And how the hert had upon lengthe




      So moche embosed — y not now what.




      Anoon ryght whan I herde that,




      355




      How that they wolde on-huntynge goon,




      I was ryght glad, and up anoon




      Took my hors, and forth I wente




      Out of my chambre; I never stente




      Til I com to the feld withoute.




      360




      Ther overtok y a gret route




      Of huntes and eke of foresteres,




      With many relayes and lymeres,




      And hyed hem to the forest faste




      And I with hem. So at the laste




      365




      I asked oon, ladde a lymere:




      “Say, felowe, who shal hunte here?”




      Quod I, and he answered ageyn,




      “Syr, th’ emperour Octovyen,”




      Quod he, “and ys here faste by.”




      370




      “A Goddes half, in good tyme!” quod I,




      “Go we faste!” and gan to ryde.




      Whan we came to the forest syde,




      Every man dide ryght anoon




      As to huntynge fil to doon.




      375




      The mayster-hunte anoon, fot-hot,




      With a gret horn blew thre mot




      At the uncouplynge of hys houndes.




      Withynne a while the hert yfounde ys,




      Yhalowed, and rechased faste




      380




      Longe tyme; and so at the laste




      This hert rused and staal away




      Fro alle the houndes a privy way.




      The houndes had overshote hym alle




      And were on a defaute yfalle.




      385




      Therwyth the hunte wonder faste




      Blew a forloyn at the laste.




      I was go walked fro my tree,




      And as I wente, ther cam by mee




      A whelp, that fauned me as I stood,




      390




      That hadde yfolowed and koude no good.




      Hyt com and crepte to me as lowe




      Ryght as hyt hadde me yknowe,




      Helde doun hys hed and joyned hys eres,




      And leyde al smothe doun hys heres.




      395




      I wolde have kaught hyt, and anoon




      Hyt fledde and was fro me goon;




      And I hym folwed, and hyt forth wente




      Doun by a floury grene wente




      Ful thikke of gras, ful softe and swete.




      300




      With floures fele, faire under fete,




      And litel used; hyt semed thus,




      For both Flora and Zephirus,




      They two that make floures growe,




      Had mad her dwellynge ther, I trowe;




      305




      For hit was, on to beholde,




      As thogh the erthe envye wolde




      To be gayer than the heven,




      To have moo floures, swiche seven,




      As in the welken sterres bee.




      310




      Hyt had forgete the povertee




      That wynter, thorgh hys colde morwes,




      Had mad hyt suffre, and his sorwes;




      All was forgeten, and that was sene,




      For al the woode was waxen grene;




      315




      Swetnesse of dew had mad hyt waxe.




      Hyt ys no nede eke for to axe




      Wher there were many grene greves,




      Or thikke of trees, so ful of leves;




      And every tree stood by hymselve




      320




      Fro other wel ten foot or twelve —




      So grete trees, so huge of strengthe,




      Of fourty or fifty fadme lengthe,




      Clene withoute bowgh or stikke,




      With croppes brode, and eke as thikke —




      325




      They were nat an ynche asonder —




      That hit was shadewe overal under.




      And many an hert and many an hynde




      Was both before me and behynde.




      Of founes, sowres, bukkes, does




      330




      Was ful the woode, and many roes,




      And many sqwirelles that sete




      Ful high upon the trees and ete,




      And in hir maner made festes.




      Shortly, hyt was so ful of bestes




      335




      That thogh Argus, the noble countour,




      Sete to rekene in hys countour,




      And rekene with his figures ten —




      For by tho figures mowe al ken,




      Yf they be crafty, rekene and noumbre,




      340




      And telle of every thing the noumbre —




      Yet shoulde he fayle to rekene even




      The wondres me mette in my sweven.




      But forth they romed ryght wonder faste




      Doun the woode; so at the laste




      345




      I was war of a man in blak,




      That sat and had yturned his bak




      To an ook, an huge tree.




      “Lord,” thoght I, “who may that be?




      What ayleth hym to sitten her?”




      350




      Anoon-ryght I wente ner;




      Than found I sitte even upryght




      A wonder wel-farynge knyght —




      By the maner me thoghte so —




      Of good mochel, and ryght yong therto,




      355




      Of the age of foure and twenty yer,




      Upon hys berd but lytel her,




      And he was clothed al in blak.




      I stalked even unto hys bak,




      And there I stood as stille as ought,




      360




      That, soth to saye, he saw me nought;




      For-why he heng hys hed adoun,




      And with a dedly sorwful soun




      He made of rym ten vers or twelve




      Of a compleynte to hymselve —




      365




      The moste pitee, the moste rowthe,




      That ever I herde; for, by my trowthe,




      Hit was gret wonder that Nature




      Myght suffre any creature




      To have such sorwe and be not ded.




      370




      Ful pitous pale and nothyng red,




      He sayd a lay, a maner song,




      Withoute noote, withoute song;




      And was thys, for ful wel I kan




      Reherse hyt; ryght thus hyt began:




      375




      “I have of sorwe so gret won




      That joye gete I never non,




      Now that I see my lady bryght,




      Which I have loved with al my myght,




      Is fro me ded and ys agoon.




      “Allas, deth, what ayleth the,




      That thou noldest have taken me,




      Whan thou toke my lady swete,




      That was so fair, so fresh, so fre,




      385




      So good that men may wel se




      Of al goodnesse she had no mete!”




      Whan he had mad thus his complaynte,




      Hys sorwful hert gan faste faynte




      And his spirites wexen dede;




      390




      The blood was fled for pure drede




      Doun to hys herte, to make hym warm —




      For wel hyt feled the herte had harm —




      To wite eke why hyt was adrad




      By kynde, and for to make hyt glad,




      395




      For hit ys membre principal




      Of the body; and that made al




      Hys hewe chaunge and wexe grene




      And pale, for ther noo blood ys sene




      In no maner lym of hys.




      500




      Anoon therwith whan y sawgh this —




      He ferde thus evel there he set —




      I went and stood ryght at his fet,




      And grette hym; but he spak noght,




      But argued with his owne thoght,




      505




      And in hys wyt disputed faste




      Why and how hys lyf myght laste;




      Hym thoughte hys sorwes were so smerte




      And lay so colde upon hys herte.




      So, throgh hys sorwe and hevy thoght,




      510




      Made hym that he herde me noght;




      For he had wel nygh lost hys mynde,




      Thogh Pan, that men clepeth god of kynde,




      Were for hys sorwes never so wroth.




      But at the last, to sayn ryght soth,




      515




      He was war of me, how y stood




      Before hym and did of myn hood,




      And had ygret hym as I best koude,




      Debonayrly, and nothyng lowde.




      He sayde, “I prey the, be not wroth.




      520




      I herde the not, to seyn the soth,




      Ne I sawgh the not, syr, trewely.”




      “A, goode sir, no fors,” quod y,




      “I am ryght sory yif I have ought




      Destroubled yow out of your thought.




      525




      Foryive me, yif I have mystake.”




      “Yis, th’ amendes is lyght to make,”




      Quod he, “for ther lyeth noon therto;




      There ys nothyng myssayd nor do.”




      Loo, how goodly spak thys knyght,




      530




      As hit had be another wyght;




      He made hyt nouther towgh ne queynte.




      And I saw that, and gan me aqueynte




      With hym, and fond hym so tretable,




      Ryght wonder skylful and resonable,




      535




      As me thoghte, for al hys bale.




      Anoon ryght I gan fynde a tale




      To hym, to loke wher I myght ought




      Have more knowynge of hys thought.




      “Sir,” quod I, “this game is doon.




      540




      I holde that this hert be goon;




      These huntes konne hym nowher see.”




      “Y do no fors therof,” quod he;




      “My thought ys theron never a del.”




      “By oure Lord,” quod I, “y trow yow wel;




      545




      Ryght so me thinketh by youre chere.




      But, sir, oo thyng wol ye here?




      Me thynketh in gret sorowe I yow see;




      But certes, sire, yif that yee




      Wolde ought discure me youre woo,




      550




      I wolde, as wys God helpe me soo,




      Amende hyt, yif I kan or may.




      Ye mowe preve hyt be assay;




      For, by my trouthe, to make yow hool




      I wol do al my power hool.




      555




      And telleth me of your sorwes smerte;




      Paraunter hyt may ese youre herte,




      That semeth ful sek under your syde.”




      With that he loked on me asyde,




      As who sayth, “Nay, that wol not be.”




      560




      “Graunt mercy, goode frend,” quod he,




      “I thanke the that thow woldest soo,




      But hyt may never the rather be doo.




      No man may my sorwe glade,




      That maketh my hewe to falle and fade,




      565




      And hath myn understondynge lorn




      That me ys wo that I was born!




      May noght make my sorwes slyde,




      Nought al the remedyes of Ovyde,




      Ne Orpheus, god of melodye,




      570




      Ne Dedalus with his playes slye;




      Ne hele me may no phisicien,




      Noght Ypocras ne Galyen;




      Me ys wo that I lyve houres twelve.




      But whooso wol assay hymselve




      575




      Whether his hert kan have pitee




      Of any sorwe, lat hym see me.




      Y wrecche, that deth hath mad al naked




      Of al the blysse that ever was maked,




      Yworthe worste of alle wyghtes,




      580




      That hate my dayes and my nyghtes!




      My lyf, my lustes, be me loothe,




      For al welfare and I be wroothe.




      The pure deth ys so ful my foo




      That I wolde deye, hyt wolde not soo;

      For whan I folwe hyt, hit wol flee;




      I wolde have hym, hyt nyl nat me.




      This ys my peyne wythoute red,




      Alway deynge and be not ded,




      That Cesiphus, that lyeth in helle,

      May not of more sorwe telle.




      And whoso wiste al, by my trouthe,




      My sorwe, but he hadde rowthe




      And pitee of my sorwes smerte,




      That man hath a fendly herte;

      For whoso seeth me first on morwe




      May seyn he hath met with sorwe,




      For y am sorwe, and sorwe ys y.




      “Allas! and I wol tel the why:




      My [song] ys turned to pleynynge,

      And al my laughtre to wepynge,




      My glade thoghtes to hevynesse;




      In travayle ys myn ydelnesse




      And eke my reste; my wele is woo,




      My good ys harm, and evermoo

      In wrathe ys turned my pleynge




      And my delyt into sorwynge.




      Myn hele ys turned into seknesse,




      In drede ys al my sykernesse;




      To derke ys turned al my lyght,

      My wyt ys foly, my day ys nyght,




      My love ys hate, my slep wakynge,




      My myrthe and meles ys fastynge,




      My countenaunce ys nycete




      And al abaved, where so I be;

      My pees in pledynge and in werre.




      Allas, how myghte I fare werre?




      My boldnesse ys turned to shame,




      For fals Fortune hath pleyd a game




      Atte ches with me, allas the while!

      The trayteresse fals and ful of gyle,




      That al behoteth and nothyng halt,




      She goth upryght and yet she halt,




      That baggeth foule and loketh faire,




      The dispitouse debonaire

      That skorneth many a creature!




      An ydole of fals portrayture




      Ys she, for she wol sone wrien;




      She is the monstres hed ywrien,




      As fylthe over-ystrawed with floures.

      Hir moste worshippe and hir flour ys




      To lyen, for that ys hyr nature;




      Withoute feyth, lawe, or mesure




      She ys fals, and ever laughynge




      With oon eye, and that other wepynge.

      That ys broght up she set al doun.




      I lykne hyr to the scorpioun,




      That ys a fals, flaterynge beste,




      For with his hed he maketh feste,




      But al amydde hys flaterynge

      With hys tayle he wol stynge




      And envenyme; and so wol she.




      She ys th’ envyouse charite




      That ys ay fals and semeth wel;




      So turneth she hyr false whel

      Aboute, for hyt ys nothyng stable —




      Now by the fire, now at table;




      For many oon hath she thus yblent.




      She ys pley of enchauntement,




      That semeth oon and ys not soo.

      The false thef! What hath she doo,




      Trowest thou? By oure Lord I wol the seye:




      “At the ches with me she gan to pleye;




      With hir false draughtes dyvers




      She staal on me and tok my fers.

      And whan I sawgh my fers awaye,




      Allas, I kouthe no lenger playe,




      But seyde, `Farewel, swete, ywys,




      And farewel al that ever ther ys!’




      “Therwith Fortune seyde `Chek her!

      And mat in the myd poynt of the chekker,




      With a poun errant!’ Allas,




      Ful craftier to pley she was




      Than Athalus, that made the game




      First of the ches, so was hys name.

      But God wolde I had oones or twyes




      Ykoud and knowe the jeupardyes




      That kowde the Grek Pictagores!




      I shulde have pleyd the bet at ches




      And kept my fers the bet therby.

      And thogh wherto? For trewely




      I holde that wyssh nat worth a stree!




      Hyt had be never the bet for me,




      For Fortune kan so many a wyle




      Ther be but fewe kan hir begile;

      And eke she ys the lasse to blame;




      Myself I wolde have do the same,




      Before God, hadde I ben as she;




      She oghte the more excused be.




      For this I say yet more therto:

      Had I be God and myghte have do




      My wille whan she my fers kaughte,




      I wolde have drawe the same draughte.




      For, also wys God yive me reste,




      I dar wel swere she took the beste.

      But through that draughte I have lorn




      My blysse; allas, that I was born!




      For evermore, y trowe trewly,




      For al my wille, my lust holly




      Ys turned; but yet, what to doone?

      Be oure Lord, hyt ys to deye soone.




      For nothyng I leve hyt noght,




      But lyve and deye ryght in this thoght;




      For there nys planete in firmament,




      Ne in ayr ne in erthe noon element,

      That they ne yive me a yifte echone




      Of wepynge whan I am allone.




      For whan that I avise me wel




      And bethenke me every del




      How that ther lyeth in rekenyng,

      In my sorwe, for nothyng,




      And how ther leveth no gladnesse




      May glade me of my distresse,




      And how I have lost suffisance,




      And therto I have no plesance,

      Than may I say I have ryght noght.




      And whan al this falleth in my thoght,




      Allas, than am I overcome!




      For that ys doon ys not to come.




      I have more sorowe than Tantale.”

      And whan I herde hym tel thys tale




      Thus pitously, as I yow telle,




      Unnethe myght y lenger dwelle,




      Hyt dyde myn herte so moche woo.




      “A, goode sir,” quod I, “say not soo!

      Have som pitee on your nature




      That formed yow to creature.




      Remembre yow of Socrates,




      For he ne counted nat thre strees




      Of noght that Fortune koude doo.”

      “No,” quod he, “I kan not soo.”




      “Why so, good syr? Yis parde!” quod y;




      “Ne say noght soo, for trewely,




      Thogh ye had lost the ferses twelve,




      And ye for sorwe mordred yourselve,

      Ye sholde be dampned in this cas




      By as good ryght as Medea was,




      That slough hir children for Jasoun;




      And Phyllis also for Demophoun




      Heng hirself — so weylaway! —

      For he had broke his terme-day




      To come to hir. Another rage




      Had Dydo, the quene eke of Cartage,




      That slough hirself for Eneas




      Was fals — which a fool she was!

      And Ecquo died for Narcisus




      Nolde nat love hir, and ryght thus




      Hath many another foly doon;




      And for Dalida died Sampson,




      That slough hymself with a piler.

      But ther is no man alyve her




      Wolde for a fers make this woo!”




      “Why so?” quod he, “hyt ys nat soo.




      Thou wost ful lytel what thou menest;




      I have lost more than thow wenest.”

      “Loo, [sey] how that may be?” quod y;




      “Good sir, telle me al hooly




      In what wyse, how, why, and wherfore




      That ye have thus youre blysse lore.”




      “Blythely,” quod he; “com sytte adoun!

      I telle the upon a condicioun




      That thou shalt hooly, with al thy wyt,




      Doo thyn entent to herkene hit.”




      “Yis, syr.” “Swere thy trouthe therto.”




      “Gladly.” “Do thanne holde hereto!”




      755




      “I shal ryght blythely, so God me save,




      Hooly, with al the wit I have,




      Here yow as wel as I kan.”




      “A Goddes half!” quod he, and began:




      “Syr,” quod he, “sith first I kouthe

      Have any maner wyt fro youthe,




      Or kyndely understondyng




      To comprehende in any thyng




      What love was, in myn owne wyt,




      Dredeles, I have ever yit




      765




      Be tributarye and yive rente




      To Love, hooly with good entente,




      And throgh plesaunce become his thral




      With good wille, body, hert, and al.




      Al this I putte in his servage,

      As to my lord, and dide homage;




      And ful devoutly I prayed hym to




      He shulde besette myn herte so




      That hyt plesance to hym were




      And worship to my lady dere.

      “And this was longe, and many a yer




      Or that myn herte was set owher,




      That I dide thus, and nyste why;




      I trowe hit cam me kyndely.




      Paraunter I was therto most able,

      As a whit wal or a table,




      For hit ys redy to cacche and take




      Al that men wil theryn make,




      Whethir so men wil portreye or peynte,




      Be the werkes never so queynte.

      “And thilke tyme I ferde ryght so,




      I was able to have lerned tho,




      And to have kend as wel or better,




      Paraunter, other art or letre;




      But for love cam first in my thoght,

      Therfore I forgat hyt noght.




      I ches love to my firste craft;




      Therfore hit ys with me laft,




      For-why I tok hyt of so yong age




      That malyce hadde my corage

      Nat that tyme turned to nothyng




      Thorgh to mochel knowlechyng.




      For that tyme Yowthe, my maistresse,




      Governed me in ydelnesse;




      For hyt was in my firste youthe,

      And thoo ful lytel good y couthe,




      For al my werkes were flyttynge




      That tyme, and al my thoght varyinge.




      Al were to me ylyche good




      That I knew thoo; but thus hit stood:

      “Hit happed that I cam on a day




      Into a place ther that I say




      Trewly the fayrest companye




      Of ladyes that evere man with ye




      Had seen togedres in oo place.

      Shal I clepe hyt hap other grace




      That broght me there? Nay, but Fortune,




      That ys to lyen ful comune,




      The false trayteresse pervers!




      God wolde I koude clepe hir wers,

      For now she worcheth me ful woo,




      And I wol telle sone why soo.




      “Among these ladyes thus echon,




      Soth to seyen, y sawgh oon




      That was lyk noon of the route;

      For I dar swere, withoute doute,




      That as the someres sonne bryght




      Ys fairer, clerer, and hath more lyght




      Than any other planete in heven,




      The moone or the sterres seven,

      For al the world so hadde she




      Surmounted hem alle of beaute,




      Of maner, and of comlynesse,




      Of stature, and of wel set gladnesse,




      Of goodlyhede so wel beseye —

      Shortly, what shal y more seye?




      By God and by his halwes twelve,




      Hyt was my swete, ryght as hirselve.




      She had so stedfast countenaunce,




      So noble port and meyntenaunce,

      And Love, that had wel herd my boone,




      Had espyed me thus soone,




      That she ful sone in my thoght,




      As helpe me God, so was ykaught




      So sodenly that I ne tok

      No maner counseyl but at hir lok




      And at myn herte; for-why hir eyen




      So gladly, I trow, myn herte seyen




      That purely tho myn owne thoght




      Seyde hit were beter serve hir for noght

      Than with another to be wel.




      And hyt was soth, for everydel




      I wil anoon ryght telle thee why.




      “I sawgh hyr daunce so comlily,




      Carole and synge so swetely,

      Laughe and pleye so womanly,




      And loke so debonairly,




      So goodly speke and so frendly,




      That certes y trowe that evermor




      Nas seyn so blysful a tresor.

      For every heer on hir hed,




      Soth to seyne, hyt was not red,




      Ne nouther yelowe ne broun hyt nas;




      Me thoghte most lyk gold hyt was.




      “And whiche eyen my lady hadde!

      Debonaire, goode, glade, and sadde,




      Symple, of good mochel, noght to wyde.




      Therto hir look nas not asyde




      Ne overthwert, but beset so wel




      Hyt drew and took up everydel

      Al that on hir gan beholde.




      Hir eyen semed anoon she wolde




      Have mercy — fooles wenden soo —




      But hyt was never the rather doo.




      Hyt nas no countrefeted thyng;

      Hyt was hir owne pure lokyng




      That the goddesse, dame Nature,




      Had mad hem opene by mesure




      And close; for were she never so glad,




      Hyr lokynge was not foly sprad,

      Ne wildely, thogh that she pleyde;




      But ever, me thoght, hir eyen seyde,




      `Be God, my wrathe ys al foryive!’




      “Therwith hir lyste so wel to lyve,




      That dulnesse was of hir adrad.

      She nas to sobre ne to glad;




      In alle thynges more mesure




      Had never, I trowe, creature.




      But many oon with hire lok she herte,




      And that sat hyr ful lyte at herte,

      For she knew nothyng of her thoght;




      But whether she knew or knew it nowght




      Algate she ne roughte of hem a stree! —




      To gete her love no ner nas he




      That woned at hom than he in Ynde;

      The formest was alway behynde.




      But goode folk, over al other,




      She loved as man may do hys brother;




      Of which love she was wonder large,




      In skilful places that bere charge.

      “But which a visage had she thertoo!




      Allas, myn herte ys wonder woo




      That I ne kan discryven hyt!




      Me lakketh both Englyssh and wit




      For to undo hyt at the fulle;

      And eke my spirites be so dulle




      So gret a thyng for to devyse.




      I have no wit that kan suffise




      To comprehende hir beaute.




      But thus moche dar I sayn, that she

      Was whit, rody, fressh, and lyvely hewed,




      And every day hir beaute newed.




      And negh hir face was alderbest,




      For certes Nature had swich lest




      To make that fair that trewly she

      Was hir chef patron of beaute,




      And chef ensample of al hir werk,




      And moustre; for be hyt never so derk,




      Me thynketh I se hir ever moo.




      And yet moreover, thogh alle thoo

      That ever livede were now alyve,




      Ne sholde have founde to discryve




      Yn al hir face a wikked sygne,




      For hit was sad, symple, and benygne.




      “And which a goodly, softe speche

      Had that swete, my lyves leche!




      So frendly, and so wel ygrounded,




      Up al resoun so wel yfounded,




      And so tretable to alle goode




      That I dar swere wel, by the roode,

      Of eloquence was never founde




      So swete a sownynge facounde,




      Ne trewer tonged, ne skorned lasse,




      Ne bet koude hele — that, by the masse




      I durste swere, thogh the pope hit songe,

      That ther was never yet throgh hir tonge




      Man ne woman gretly harmed;




      As for her, was al harm hyd —




      Ne lasse flaterynge in hir word,




      That purely hir symple record

      Was founde as trewe as any bond




      Or trouthe of any mannes hond;




      Ne chyde she koude never a del;




      That knoweth al the world ful wel.




      “But swich a fairnesse of a nekke

      Had that swete that boon nor brekke




      Nas ther non sene that myssat.




      Hyt was whit, smothe, streght, and pure flat,




      Wythouten hole or canel-boon,




      As be semynge had she noon.

      Hyr throte, as I have now memoyre,




      Semed a round tour of yvoyre,




      Of good gretnesse, and noght to gret.




      “And goode faire White she het;




      That was my lady name ryght.

      She was bothe fair and bryght;




      She hadde not hir name wrong.




      Ryght faire shuldres and body long




      She had, and armes, every lyth




      Fattyssh, flesshy, not gret therwith;

      Ryght white handes, and nayles rede;




      Rounde brestes; and of good brede




      Hyr hippes were; a streight flat bak.




      I knew on hir noon other lak




      That al hir lymmes nere pure sewynge

      In as fer as I had knowynge.




      “Therto she koude so wel pleye,




      Whan that hir lyste, that I dar seye




      That she was lyk to torche bryght




      That every man may take of lyght




      965




      Ynogh, and hyt hath never the lesse.




      Of maner and of comlynesse




      Ryght so ferde my lady dere,




      For every wight of hir manere




      Myght cacche ynogh, yif that he wolde,

      Yif he had eyen hir to beholde;




      For I dar swere wel, yif that she




      Had among ten thousand be,




      She wolde have be, at the leste,




      A chef myrour of al the feste,

      Thogh they had stonden in a rowe,




      To mennes eyen that koude have knowe;




      For wher-so men had pleyd or waked,




      Me thoghte the felawsshyppe as naked




      Withouten hir that sawgh I oones

      As a corowne withoute stones.




      Trewly she was, to myn ye




      The soleyn fenix of Arabye,




      For ther livyth never but oon,




      Ne swich as she ne knowe I noon.

      “To speke of godnesse, trewly she




      Had as moche debonairte




      As ever had Hester in the Bible,




      And more, yif more were possyble.




      And soth to seyne, therwythal

      She had a wyt so general,




      So hool enclyned to alle goode,




      That al hir wyt was set, by the rode,




      Withoute malyce, upon gladnesse;




      And therto I saugh never yet a lesse

      Harmful than she was in doynge.




      I sey nat that she ne had knowynge




      What harm was, or elles she




      Had koud no good, so thinketh me.




      “And trewly for to speke of trouthe,

      But she had had, hyt hadde be routhe.




      Therof she had so moche hyr del —




      And I dar seyn and swere hyt wel —




      That Trouthe hymself over al and al




      Had chose hys maner principal

      In hir that was his restyng place.




      Therto she hadde the moste grace




      To have stedefast perseveraunce




      And esy, atempre governaunce




      That ever I knew or wyste yit,

      So pure suffraunt was hir wyt;




      And reson gladly she understood;




      Hyt folowed wel she koude good.




      She used gladly to do wel;




      These were hir maners everydel.

      “Therwith she loved so wel ryght




      She wrong do wolde to no wyght.




      No wyght myghte do hir noo shame,




      She loved so wel hir owne name.




      Hyr lust to holde no wyght in honde,

      Ne, be thou siker, she wolde not fonde




      To holde no wyght in balaunce




      By half word ne by countenaunce —




      But if men wolde upon hir lye —




      Ne sende men into Walakye,

      To Pruyse, and into Tartarye,




      To Alysaundre, ne into Turkye,




      And byd hym faste anoon that he




      Goo hoodles into the Drye Se




      And come hom by the Carrenar,

      And seye, `Sir, be now ryght war




      That I may of yow here seyn




      Worshyp or that ye come ageyn!’




      She ne used no suche knakkes smale.




      “But wherfore that y telle my tale?

      Ryght on thys same, as I have seyd,




      Was hooly al my love leyd;




      For certes she was, that swete wif,




      My suffisaunce, my lust, my lyf,




      Myn hap, myn hele, and al my blesse,

      My worldes welfare, and my goddesse,




      And I hooly hires and everydel.”




      “By oure Lord,” quod I, “y trowe yow wel!




      Hardely, your love was wel beset;




      I not how ye myghte have do bet.”

      “Bet? Ne no wyght so wel,” quod he.




      “Y trowe hyt wel, sir,” quod I, “parde!”




      “Nay, leve hyt wel!” “Sire, so do I;




      I leve yow wel, that trewely




      Yow thoghte that she was the beste

      And to beholde the alderfayreste,




      Whoso had loked hir with your eyen.”




      “With myn? Nay, alle that hir seyen




      Seyde and sworen hyt was soo.




      And thogh they ne hadde, I wolde thoo

      Have loved best my lady free,




      Thogh I had had al the beaute




      That ever had Alcipyades,




      And al the strengthe of Ercules,




      And therto had the worthynesse

      Of Alysaunder, and al the rychesse




      That ever was in Babyloyne,




      In Cartage, or in Macedoyne,




      Or in Rome, or in Nynyve;




      And therto also hardy be

      As was Ector, so have I joye,




      That Achilles slough at Troye —




      And therfore was he slayn alsoo




      In a temple, for bothe twoo




      Were slayne, he and Antylegyus

      (And so seyth Dares Frygius),




      For love of Polixena —




      Or ben as wis as Mynerva,




      I wolde ever, withoute drede,




      Have loved hir, for I moste nede.

      `Nede?’ Nay, trewly, I gabbe now;




      Noght `nede,’ and I wol tellen how:




      For of good wille myn herte hyt wolde,




      And eke to love hir I was holde




      As for the fairest and the beste.

      She was as good, so have I reste,




      As ever was Penelopee of Grece,




      Or as the noble wif Lucrece,




      That was the beste — he telleth thus,




      The Romayn, Tytus Lyvyus —

      She was as good, and nothyng lyk




      (Thogh hir stories be autentyk),




      Algate she was as trewe as she.




      “But wherfore that I telle thee




      Whan I first my lady say?

      I was ryght yong, soth to say,




      And ful gret nede I hadde to lerne;




      Whan my herte wolde yerne




      To love, hyt was a gret empryse.




      But as my wyt koude best suffise,

      After my yonge childly wyt,




      Withoute drede, I besette hyt




      To love hir in my beste wyse,




      To do hir worship and the servise




      That I koude thoo, be my trouthe,

      Withoute feynynge outher slouthe,




      For wonder feyn I wolde hir se.




      So mochel hyt amended me




      That whan I saugh hir first a-morwe




      I was warished of al my sorwe

      Of al day after; til hyt were eve




      Me thoghte nothyng myghte me greve,




      Were my sorwes never so smerte.




      And yet she syt so in myn herte




      That, by my trouthe, y nolde noght

      For al thys world out of my thoght




      Leve my lady; noo, trewely!”




      “Now, by my trouthe, sir,” quod I,




      “Me thynketh ye have such a chaunce




      As shryfte wythoute repentaunce.”

      “Repentaunce? Nay, fy!” quod he,




      “Shulde y now repente me




      To love? Nay, certes, than were I wel




      Wers than was Achitofel,




      Or Anthenor, so have I joye,

      The traytor that betraysed Troye,




      Or the false Genelloun,




      He that purchased the tresoun




      Of Rowland and of Olyver.




      Nay, while I am alyve her,

      I nyl foryete hir never moo.”




      “Now, goode syre,” quod I thoo,




      “Ye han wel told me herebefore;




      Hyt ys no nede to reherse it more,




      How ye sawe hir first, and where.

      But wolde ye tel me the manere




      To hire which was your firste speche —




      Therof I wolde yow beseche —




      And how she knewe first your thoght,




      Whether ye loved hir or noght?

      And telleth me eke what ye have lore,




      I herde yow telle herebefore.”




      “Yee!” seyde he, “thow nost what thow menest;




      I have lost more than thou wenest.”




      “What los ys that?” quod I thoo;

      “Nyl she not love yow? Ys hyt soo?




      Or have ye oght doon amys,




      That she hath left yow? Ys hyt this?




      For Goddes love, telle me al.”




      “Before God,” quod he, “and I shal.

      I saye ryght as I have seyd,




      On hir was al my love leyd,




      And yet she nyste hyt nat, never a del




      Noght longe tyme, leve hyt wel!




      For be ryght siker, I durste noght

      For al this world telle hir my thoght,




      Ne I wolde have wraththed hir, trewely.




      For wostow why? She was lady




      Of the body; she had the herte,




      And who hath that may not asterte.




      1155




      But for to kepe me fro ydelnesse,




      Trewly I dide my besynesse




      To make songes, as I best koude,




      And ofte tyme I song hem loude;




      And made songes thus a gret del,

      Althogh I koude not make so wel




      Songes, ne knewe the art al,




      As koude Lamekes sone Tubal,




      That found out first the art of songe;




      For as hys brothres hamers ronge

      Upon hys anvelt up and doun,




      Therof he took the firste soun —




      But Grekes seyn Pictagoras,




      That he the firste fynder was




      Of the art (Aurora telleth so);

      But therof no fors of hem two.




      Algates songes thus I made




      Of my felynge, myn herte to glade;




      And, lo, this was [the] altherferste —




      I not wher hyt were the werste.




      1175




      `Lord, hyt maketh myn herte lyght




      Whan I thenke on that swete wyght




      That is so semely on to see;




      And wisshe to God hit myghte so bee




      That she wolde holde me for hir knyght,

      My lady, that is so fair and bryght!’




      “Now have I told thee, soth to say,




      My firste song. Upon a day




      I bethoghte me what woo




      And sorwe that I suffred thoo

      For hir, and yet she wyste hyt noght,




      Ne telle hir durste I nat my thoght.




      `Allas,’ thoghte I, `y kan no red;




      And but I telle hir, I [nam] but ded;




      And yif I telle hyr, to seye ryght soth,

      I am adred she wol be wroth.




      Allas, what shal I thanne do?’




      “In this debat I was so wo




      Me thoghte myn herte braste atweyne!




      So at the laste, soth to sayne,

      I bethoghte me that Nature




      Ne formed never in creature




      So moche beaute, trewely,




      And bounte, wythoute mercy.




      In hope of that, my tale I tolde

      With sorwe, as that I never sholde,




      For nedes, and mawgree my hed,




      I most have told hir or be ded.




      I not wel how that I began;




      Ful evel rehersen hyt I kan;

      And eke, as helpe me God withal,




      I trowe hyt was in the dismal,




      That was the ten woundes of Egipte —




      For many a word I over-skipte




      In my tale, for pure fere

      Lest my wordes mysset were.




      With sorweful herte and woundes dede,




      Softe and quakynge for pure drede




      And shame, and styntynge in my tale




      For ferde, and myn hewe al pale —

      Ful ofte I wex bothe pale and red —




      Bowynge to hir, I heng the hed;




      I durste nat ones loke hir on,




      For wit, maner, and al was goon.




      I seyde `Mercy!’ and no more.




      1220




      Hyt nas no game; hyt sat me sore.




      “So at the laste, soth to seyn,




      Whan that myn hert was come ageyn,




      To telle shortly al my speche,




      With hool herte I gan hir beseche

      That she wolde be my lady swete;




      And swor, and gan hir hertely hete




      Ever to be stedfast and trewe,




      And love hir alwey fresshly newe,




      And never other lady have,




      1230




      And al hir worship for to save




      As I best koude. I swor hir this:




      `For youres is alle that ever ther ys




      For evermore, myn herte swete!




      And never to false yow, but I mete,




      1235




      I nyl, as wys God helpe me soo!’




      “And whan I had my tale y-doo,




      God wot, she acounted nat a stree




      Of al my tale, so thoghte me.




      To telle shortly ryght as hyt ys,

      Trewly hir answere hyt was this —




      I kan not now wel counterfete




      Hir wordes, but this was the grete




      Of hir answere: she sayde `Nay’




      Al outerly. Allas, that day

      The sorowe I suffred and the woo




      That trewly Cassandra, that soo




      Bewayled the destruccioun




      Of Troye and of Ilyoun,




      Had never swich sorwe as I thoo.

      I durste no more say thertoo




      For pure fere, but stal away;




      And thus I lyved ful many a day,




      That trewely I hadde no ned




      Ferther than my beddes hed




      1255




      Never a day to seche sorwe;




      I fond hyt redy every morwe,




      For-why I loved hyr in no gere.




      “So hit befel, another yere




      I thoughte ones I wolde fonde

      To do hir knowe and understonde




      My woo; and she wel understod




      That I ne wilned thyng but god,




      And worship, and to kepe hir name




      Over alle thynges, and drede hir shame,

      And was so besy hyr to serve,




      And pitee were I shulde sterve,




      Syth that I wilned noon harm, ywis.




      So whan my lady knew al this,




      My lady yaf me al hooly

      The noble yifte of hir mercy,




      Savynge hir worship by al weyes —




      Dredles, I mene noon other weyes.




      And therwith she yaf me a ryng;




      I trowe hyt was the firste thyng;

      But if myn herte was ywaxe




      Glad, that is no nede to axe!




      As helpe me God, I was as blyve




      Reysed as fro deth to lyve —




      Of al happes the alderbeste,

      The gladdest, and the moste at reste.




      For trewely that swete wyght,




      Whan I had wrong and she the ryght,




      She wolde alway so goodly




      Foryeve me so debonairly.

      In al my yowthe, in al chaunce,




      She took me in hir governaunce.




      Therwyth she was alway so trewe




      Our joye was ever ylyche newe;




      Oure hertes wern so evene a payre

      That never nas that oon contrayre




      To that other for no woo.




      For sothe, ylyche they suffred thoo




      Oo blysse and eke oo sorwe bothe;




      Ylyche they were bothe glad and wrothe;

      Al was us oon, withoute were.




      And thus we lyved ful many a yere




      So wel I kan nat telle how.”




      “Sir,” quod I, “where is she now?”




      “Now?” quod he, and stynte anoon.




      1300




      Therwith he wax as ded as stoon




      And seyde, “Allas, that I was bore!




      That was the los that here-before




      I tolde the that I hadde lorn.




      Bethenke how I seyde here-beforn,

      `Thow wost ful lytel what thow menest;




      I have lost more than thow wenest.’




      God wot, allas! Ryght that was she!”




      “Allas, sir, how? What may that be?”




      “She ys ded!” “Nay!” “Yis, be my trouthe!”

      “Is that youre los? Be God, hyt ys routhe!”




      And with that word ryght anoon




      They gan to strake forth; al was doon,




      For that tyme, the hert-huntyng.




      With that me thoghte that this kyng

      Gan homwarde for to ryde




      Unto a place, was there besyde,




      Which was from us but a lyte —




      A long castel with walles white,




      Be Seynt Johan, on a ryche hil,

      As me mette; but thus hyt fil.




      Ryght thus me mette, as I yow telle,




      That in the castell ther was a belle,




      As hyt hadde smyten houres twelve.




      Therwyth I awook myselve

      And fond me lyinge in my bed;




      And the book that I hadde red,




      Of Alcione and Seys the kyng,




      And of the goddes of slepyng,




      I fond hyt in myn hond ful even.

      Thoghte I, “Thys ys so queynt a sweven




      That I wol, be processe of tyme,




      Fonde to put this sweven in ryme




      As I kan best, and that anoon.”




      This was my sweven; now hit ys doon.

